Source: http://www.epi.sk/clanok-z-titulky/novozavedene-definicie-pojmov-pravoplatnost-a-vykonatelnost-v-civilnom-sporovom-poriadku-aktualita.htm
Timestamp: 2018-01-24 02:06:37+00:00

Document:
Novozavedené definície pojmov právoplatnosť a vykonateľnosť v Civilnom sporovom poriadku
Legálna definícia pojmu právoplatnosť je obsiahnutá v ustanovení § 226 Civilného sporového poriadku. Uvedené ustanovenie stanovuje, že právoplatnosť je vlastnosť súdneho rozhodnutia, ktorá spôsobuje záväznosť a zásadnú nezmeniteľnosť rozhodnutia. Zásadnou nezmeniteľnosťou sa v zmysle kontextu novej právnej úpravy rozumie predovšetkým skutočnosť, že zmena rozhodnutia po právoplatnosti je prípustná výnimočne a na základe mimoriadnych opravných prostriedkov.
Nový procesný sporový kódex následne vymedzuje právoplatnosť z formálnej stránky (ustanovenie § 227 Civilného sporového poriadku) a z materiálnej stránky (ustanovenie § 228 Civilného sporového kódexu).
1) Formálna stránka právoplatnosti je definovaná časovým okamihom, v ktorom nastáva zásadná nezmeniteľnosť rozsudku. Podľa definície sa rozsudok stáva právoplatným vtedy, keď voči nemu nemožno podať odvolanie; výnimku tvoria rozsudky, proti ktorým nemožno podať odvolanie – tieto sa stávajú právoplatnými ich doručením.Len pre porovnanie uveďme, že formálna stránka právoplatnosti sa oproti pôvodnému stavu nijako nemení – § 159 ods. 1 Občianskeho súdneho poriadku pôvodne stanovil, že doručený rozsudok, ktorý nemožno napadnúť odvolaním, je právoplatný.
2) Materiálna stránka právoplatnosti je charakterizovaná právnymi účinkami spočívajúcimi v záväznosti právoplatného rozsudku pre vymedzený okruh subjektov. Právoplatnosťou rozsudku sa jeho výrok stáva záväzným pre strany sporu a pre ich právnych nástupcov po právoplatnosti rozsudku, ak nie je ustanovené inak. Výnimkou je výrok právoplatného rozsudku o určení vecného práva k nehnuteľnosti a výrok právoplatného rozsudku o určení neplatnosti dobrovoľnej dražby nehnuteľnosti, ktoré sú záväzné aj pre osobu, ktorej sa týka návrh na povolenie vkladu vecného práva k nehnuteľnosti, ak bol návrh podaný v čase, keď v katastri nehnuteľností bola zapísaná poznámka o súdnom konaní.
Pokiaľ ide o uznesenie, toto nadobúda právoplatnosť v okamihu, keď je doručené a nemožno ho už napadnúť odvolaním alebo sťažnosťou. Ak proti uzneseniu nemožno podať odvolanie alebo sťažnosť, je právoplatné doručením.Ustanovenie § 238 ods. 1 a 2 Civilného sporového poriadku. Vo zvyšku sa otázky týkajúce sa právoplatnosti uznesenia riadia ustanoveniami Civilného sporového poriadku o rozsudku.Podľa ustanovenia § 234 ods. 2 Civilného sporového poriadku platí, že ak nie je (ďalej) ustanovené inak, použijú sa na uznesenie primerane ustanovenia o rozsudku.
Právoplatnosť konečného rozhodnutia vo veci tvorí aj podľa Civilného sporového poriadku prekážku rei iudicatae (t. j. veci rozhodnutej).
Vykonateľnosťou súdneho rozhodnutia sa v zmysle ustanovenia § 232 Civilného sporového poriadku rozumie vlastnosť súdneho rozhodnutia ukladajúceho povinnosť plniť, ktorá spočíva v možnosti jeho priamej a bezprostrednej vynútiteľnosti zákonnými prostriedkami.
Okamih vykonateľnosti rozsudku nastáva spravidla márnym uplynutím tzv. paričnej lehoty (lehoty na plnenie), ktorá zo zákona trvá tri dni od právoplatnosti rozsudku, ak súd v odôvodnených prípadoch neurčí dlhšiu lehotuPodobne ako pri právoplatnosti, aj okamih nadobudnutia vykonateľnosti zostáva u rozsudku zachovaný – podľa ustanovenia § 161 ods. 1 Občianskeho súdneho poriadku platilo, že rozsudok sa stal vykonateľným, len čo uplynula lehota na plnenie.. Vykonateľnosť však môže nastať aj za kratšiu dobu než tri dni od právoplatnosti – ustanovenie § 233 Civilného sporového poriadku dáva strane sporu, ktorej by inak hrozilo nebezpečenstvo ťažko nahraditeľnej alebo značnej škody alebo inej ujmy, aby súdu navrhla vykonateľnosť rozsudku už jeho doručením.
OTESTUJTE SA: Novozavedené definície pojmov právoplatnosť a vykonateľnosť v Civilnom sporovom poriadku
Mgr. Barbora Magočová

References: § 226
 § 227
 § 228
 § 159
 § 238
 § 234
 § 232
 súd 
 § 161
 § 233